Man had 'nie beheer' toe hy Poena en sy pa skiet | Netwerk24
Deur Jeanne-Marie Versluis 05 November 2015 16:21
Dit blyk uit prof. Jonathan Scholtz, 'n kliniese sielkundige van die Weskoppies- psigiatriese hospitaal in Pretoria en wat 'n private sielkundepraktyk bedryf, se verslag oor Liebenberg.
Sholtz het voormiddag vir die verdediging begin getuig in Liebenberg se verhoor in die Noord-Gautengse hooggeregshof.
Liebenberg, wat 'n onderneming het wat bykomstighede aan voertuie aanbring, staan in dié hof op twee moordklagte tereg.
Hy word daarvan aangekla dat hy Poena Visser (19) en dié se pa, Dewald Visser (47), opsetlik en onregmatig by sy huis op die Ebotse-landgoed in Benoni doodgeskiet het. Die skietery was op 31 Oktober 2013.
Scholtz sê in sy verslag ná "ekstreme provokasie" en nadat Liebenberg deur albei Vissers aangerand is, het hy uiterste vrees ervaar wat sy dade geaktiveer het.
"Hy het uit selfverdediging opgetree, in teenstelling met sy persoonlikheid en sy waardes in 'n desperate poging om sy dogter veilig te hou en homself te beskerm."
Volgens Scholtz was Liebenberg tydens die skietery in 'n toestand van dissosiasie, en hy het op 'n onwillekeurige manier opgetree sonder bewustheid van of beheer oor sy optrede.
"Hy was nie in staat om te onderskei tussen reg en verkeerd nie en/of om op te tree volgens so 'n besef in die tyd wat hy die skote afgevuur het nie."
Scholtz het getuig Liebenberg kom uit 'n gelukkige gesin en is die jongste van vyf kinders. Volgens Liebenberg se familie het hy nie gedragsprobleme op skool gehad nie en is hy 'n deeglike sakeman en goeie pa.
- Poena en Liebenberg se dogter, Chevonne (nou 22), was destyds in 'n verhouding waarteen haar ouers gekant was. Hulle was sowat vier maande in 'n verhouding.
Luidens getuienis het Poena en Chevonne dié dag in haar ouerhuis gestry en haar pa het Poena gevra om die huis te verlaat.
Poena se pa het opgedaag en die Visser-mans het Liebenberg geslaan, is getuig. Liebenberg het toe geskiet.